Honvéd-Fradi: Gróf kiejtette, Lanzafame figyelmeztetett és sárgított – videó - NB1.hu
Honvéd-Fradi: Gróf kiejtette, Lanzafame figyelmeztetett és sárgított – videó
Örülhet a Vidi és a Mezőkövesd. 11-est reklamáltak a kispestiek.
Szerkesztő: Simon Zoltán2019-10-06 17:54
Hármas teherrel lépett pályára a Honvéd a címvédő elleni rangadón a Hidegkutiban. Egyrészt hatalmas bajban volt a tabellán elfoglalt helyezése miatt, másrészt az egyetlen olyan élvonalbeli gárda volt a meccs előtt, amely még pontot sem szerzett „hazai pályán” (sőt, még nem is vezetett...), harmadrészt az FTC elleni mérkőzések mindig kiemelt helyet foglalnak el a szurkolóik lelkivilágában.
Küzdelmes, kevésbé látványos volt a meccs, akik ott voltak a stadionban, azok mindent megtettek azért, hogy végig jó legyen a hangulat. Nem volt szembetűnő a két csapat között a tabellán elfoglalt helyezés, mint az ennél a párosításnál általában megszokott.
Mindkét csapat előtt voltak lehetőségek, talán a legnagyobb felhördülés a 64. percben következett be, mert Gróf Dávid a főszereplője volt az eseményeknek. Ugye a kapus nyáron ment át Kispestről a Fradiba, ezzel egyből megszűnt az addigi, kispesti népszerűsége. Az említett pillanatban Ben-Hatira jobb oldali szabadrúgása után kiejtette a labdát, de Kamber egy-két lépésről fölé lőtt.
Davide Lanzafame először játszott az FTC ellen, mióta visszaigazolt Kispestre, voltak paprikás jelenetei a zöld-fehérek védekezésért (is) felelős játékosaival. A 16. percben, miután Civicet kicselezte, Blazic fellökte, meg is taposta, tettéért sárgát kapott a fradista. A talján meg figyelmeztette a vétkest, hogy nem felejti el... Vadócz Krisztián igyekezett megnyugtatni. A hosszabbításban Civic csúnyán szabálytalankodott a Honvéd karmesterével, ő is sárgát kapott.
Egyébként nem ez volt az olasz egyik legjobb meccse.
Mint ahogyan a párosítás történelmében a mai meccs sem. A Honvédnak fontos volt, hogy pontot szerezzen, a Vidinek és (a Kövesdnek) meg az, hogy a Fradi nem nyert.
A legvégén a kispestiek 11-est kértek számon a sporin.